text: Tal dog pænt
  07 februar 2013 kl. 16.06
  Svin, fucking bøsserøv, smatso, grimme kælling. Ordene hører til det daglige ordforråd i folkeskolen, og det vil elevrådet på Gørding Skole ved Bramming gøre op med.
  I denne uge forsøger elevrådet at få eleverne til at tale pænt.
  Aktionen er ikke slået helt igennem endnu. Da TV SYDs reporter interviewede en af eleverne, Mads Vagn Høeg, holdt kammeraterne et skilt op i baggrunden med ordene: Du gør mig våd.
  Elevrådet har blandt andre indbudt foredragsholder Thomas Skov Gaardsvig til at få indført høflighed på skolen. Han har lavet en serie udsendelser til DR2 om høflighed.
  Elevrådet har indset, at høflighed ikke kommer fra den ene dag til den anden.
  - Der kan laves forbedringer. Vi skal lære at smile til hinanden og styrke fællesskabet, så alle har det godt, siger Line Munch Jeppesen, der er medlem af elevrådet.
  Elevrådsmedlem Stine Lauridsen tilføjer:
  - Vi har store problemer med sproget i indskolingen. Vi hører forfærdelige ord, som de mindre elever slet ikke burde kende, så vi fortsætter kampagnen efter denne uge.
  